Amendamentele fostului președinte Traian Băsescu la legea grațierii îi umplu de invidie chiar și pe vestiții Iordache altă întrebare și parlamentarul Șerban Nicolae, de curând dat afară de justiție din clubul îmbuibaților care ocupau ilegal imobilele RAPPS. Înconjurat de oameni cu dosare, de la rude apropiate, până la prieteni, analiști, consultanți și pedeliști care i-au finanțat campaniile, Traian Băsescu dă dovadă de o milostivenie incompatibilă nu numai cu bunul simț, dar și cu statutul de fost șef de stat (de drept).

„A luat o dată o mită, acum nu îi distrugem toată viaţa. Aşa a fost în tranziţie. (...) Avem nevoie de un moment zero, o graţiere largă de la care să spunem: «Oameni buni, ştiţi ce se poate întâmpla, aşa că terminaţi cu hoţia. Aşa, tensiunea va rămâne încă mulţi ani în societate»", spune fostul președinte la postul public de televiziune. Prin amendamentele propuse și declarațiile tot mai apăsate împotriva justiției și în favoarea indivizilor cu dosare penale, fostul șef de stat s-a poziționat explicit ca fiind unul din cei mai mari apărători ai corupților.

În viziunea lui, ar trebui să scape de închisoare prin grațiere largă toți condamnații care au primit pedepse până la 10 ani cu privare de libertate (inclusiv pentru fapte de corupție, dacă nu au fapte cu violență sau nu au recidivat), condamnații care au 60 de ani și mamele cu copii de până la 14 ani. În cazul ultimei prevederi, întrebare legitimă care-ți vine în minte este în cât timp va rămâne Elena Udrea însărcinată, ca să-și asigure locul automat pe listele de salvare.

De remarcat este termenul pentru recuperarea prejudiciilor, care crește, prin semnarea unui angajament de către condamnat, de la 1 an la 3 ani. În traducere, Traian Băsescu ne spune că indivizii care vămuiau fiecare contract cu instituțiile statul umplându-și buzunarele cu șpăgi și comisioane sunt niște victime ale tranziției (au crezut că în tranziție se poate fura).

Fostul președinte se alătură, astfel, liderilor PSD care doresc să ne demonstreze, cu tot dinandinsul, că după 1990 numai cine a fost prost și-a achitat taxele, a muncit corect și nu a primit mită. Cu alte cuvinte, în ultimele aproape 3 decenii, cinstea este atributul proștilor. Cine a fost șmecher, a furat cât a putut, s-a cocoțat la putere ca să facă bani azi are toate șansele să scape, ori pentru că vor fi slăbite parchetele și intimidați magistrații, ori pentru că va avea 60 de ani sau un copil în întreținere și o condamnare mai mică de 10 ani.

O altă observație de făcut este că Traian Băsescu decide că s-a cam terminat tranziția, că acesta este momentul zero, la care cei care au furat de-a lungul și de-a latul primesc un avertisment - «Oameni buni, ştiţi ce se poate întâmpla, aşa că terminaţi cu hoţia.». Ca și cum, dacă ai furat sau luat șpagă și nu ai fost prins, nu ai cum să știi ce se poate întâmpla și în consecință, nu termini cu hoția.

Eforturile extraordinar de mari făcute de Traian Băsescu și liderii partidelor care au dominat România pentru a-și salva confrații ascund intenția de a se apăra de cel mai mare pericol căruia sunt supuși toți, aproape fără excepție: investigarea finanțărilor în campaniile electorale și metodele de capitalizare a partidelor politice. Acestea sunt sursa răului, iar procurorii trebuie opriți. Prin condamnarea Elenei Udrea și eventuala trimitere la închisoare a lui Sebastian Ghiță- așa cum spuneam și aici- tocmai acest nerv extrem de sensibil poate fi atins, și la PSD și la PDL.

Dacă vă cuprinde un sentiment înduioșător de iertare a „victimelor” care au furat și au luat comisioane devalizând România, nu uitați ce probleme de supraviețuire au avut prin jungla tranziției (cea declarată încheiată de fostul președinte) cinstiții (a se citi proștii) care nu au fost și nu sunt azi grațiați de nimeni. Iată performanțele clasei politice care se dorește azi salvată de la închisoare într-o grațiere largă, căci, nu-i așa, oameni suntem și toți am furat.

În țară s-a construit în 3 decenii un singur spital (oncologie, Iași). În toate orașele se moare din cauza infecțiilor instraspitalicești, iar corupția a făcut posibilă o oroare națională cu numele Hexipharma. Niște indivizi cu spate în politică, plătitori de șpăgi și comisioane vindeau spitalelor dezinfectanți diluați de zeci de ori. Conducerile unităților aflate în subordinea primăriilor s-au umplut de secureni și copci numiți și susținuți politic de partide, care toacă zeci, dacă nu sute de milioane de euro din banii noștri, nu-și trec vilele în declarațiile de avere și-și aranjează nevestele și vrăbiuțele în afaceri.

În ultimii 27 de ani, în România s-au devastat pădurile, s-a tăiat la ras în zone virgine, șmecherii au exportat masă lemnoasă în cantități colosale. S-au tăiat 3 hectare pe oră. Să-i batem, așadar, pe toți cei responsabili pe umăr și să le spunem: «Oameni buni, ştiţi ce se poate întâmpla, aşa că terminaţi cu hoţia.»



Pe căile ferate din România, se merge cu o viteză mai mică decât în perioada interbelică. Un detaliu interesant, fostul președinte- care simte nevoia unei grațieri largi- a fost ministru al transporturilor în 5 guverne (Roman, Stolojan, Ciorbea, Vasile și Isărescu). Ca să rămânem la libertatea de mișcare în România, azi, un șofer face de la București la Iași (aproape 400 de kilometri) în 6 ore, iar cu trenul în 7 ore.

În capitala cea mai poluată din Europa, fostul primar Sorin Oprescu nu punea mâna pe plic, îi îndemna pe șpăguitori să așeze comisionul sub perna de la canapea. Traian Băsescu ne învață să-i iertăm pe cel ca el: «A luat o dată o mită, acum nu îi distrugem toată viaţa.» Bucureștiul zace blocat în intersecții, a bătut pasul pe loc la marile lucrări de infrastructură, s-a dezvoltat haotic, nu are parcări, taie parcurile și-și omoară în fiecare zi cetățenii. Stațiile de metrou pe care le inaugurează oficialii cu atâta fală sunt, de fapt, săpate în mare parte pe timpul lui Ceaușescu. Se cumpără în continuare cu cel mai mare tupeu panseluțe cu sute de milioane de euro, iar în spitale pacienții sunt mâncați de viermi.

Îți recomandăm 6 ani pentru 10 ani. Condamnarea simbolică a corupției din regimul Băsescu

Celor dispuși să le ierte păcatele, le amintesc că hoții n-au făcut o pauză nici măcar când au fost cele mai grele momente pentru popor. În mandatul lui Traian Băsescu, salariile au fost tăiate cu 25% într-o mișcare extrem de dureroasă, nedreaptă pentru toți angajații aparatului bugetar, fără diferențiere pe categorii de venituri și pregătire, de la medici la profesori și femei de serviciu. În aceeași perioadă, în timp ce românilor li se tăiau veniturile (iar mamelor le erau plafonate indemnizațiile de creștere a copiilor) Elena Udrea organiza Gala Bute, dosar în care a primit o pedeapsă de 6 ani de închisoare cu executare de la prima instanță pentru infracțiuni de mită și abuz în serviciu. În aceiași ani, în București lucrarea prioritară era schimbarea bordurilor pe toate străzile, iar Sebastian Ghiță prindea contract după contract pentru informatizarea instituțiilor. Astăzi, ei au pretenția să fie iertați prin grațieri largi, iar progeniturile lor le iau locul în politică.